 NA MASHIRIKA LUHANSK, UKRAINE TAKRIBAN watu 60 wanahofiwa kufariki baada ya Urusi kufanya shambulio kali katika shule moja mashariki mwa Ukraine. Gavana wa mji wa Luhansk, Serhiy Haidai alisema majeshi ya Urusi yaliangusha bomu katika shule hiyo.Haiadai aliongeza kuwa watu 30 waliokolewa kutoka kwenye vifusi vya majengo yaliyobomolewa. “Kuna uwezekano watu 60 wamefariki baada ya kuangukiwa na vifusi,” akasema. Ukraine na mataifa ya Magharibi zimekuwa zikivilaumu vikosi vya Urusi kwa madai ya kuwalenga raia kwenye mashambulio yake. Kulingana na serikali ya Ukraine na mashirika tofauti ya kibinadamu, maelfu ya watu wameuawa kutokana na mapigano hayo huku miji mingi ikiharibiwa vibaya. Inakisiwa kuwa jumla ya raia milioni tano wa Ukraine wametorokea katika mataifa ya nje. Kwa sasa, macho yote yamekuwa yakielekezwa jijini Mauripol, ambako jumla ya raia 300 waliokolewa katika kiwanda cha kutengenezea chuma cha Azovstal mnamo Jumamosi. Juhudi za uokozi sasa zinalenga kuwaokoa wahudumu wa afya ambao bado wamekwama katika kiwanda hicho. Vikosi vya Ukraine vilivyo katika kiwanda hicho vimeapa kukitetea kwa njia zote dhidi ya uvamizi wa Urusi.Kiwanda hicho ndicho eneo pekee lililobaki kwa vikosi vya Urusi kuchukua udhibiti wa mji wa Mariupol. Ikiwa Urusi itafanikiwa kuchukua udhibiti wake, wadadisi wanasema hiyo itakuwa hatua muhimu sana kwake. Wakati huo huo, mapigano makali yanaendelea katika eneo la Kharkiv, huku majeshi ya Ukraine yakijaribu kuchukua udhibiti wa eneo hilo kutoka kwa vikosi vya Urusi. Hilo linajiri baada ya majeshi ya Ukraine kudai yamefanikiwa kuteka vijiji vitano kaskazini mashariki mwa nchi hiyo.Wadadisi wanasema vikosi vya Ukraine vimeanza kupiga hatua kubwa katika kukomboa maeneo yaliyotekwa na Urusi. Kharkiv ni miongoni mwa maeneo ambayo yameshuhudia mapigano makali tangu uvamizi huo kuanza mnamo Februari. Eneo hilo limekuwa likilengwa sana na vikosi vya Urusi tangu uvamizi huo kuanza, ijapokuwa ripoti kutoka Taasisi ya Mafunzo ya Vita (ISW) inasema kuwa majeshi ya Ukraine yameanza kukomboa maeneo muhimu yaliyokuwa yakikaliwa na Urusi. Ripoti ilieleza kuwa katika siku za hivi karibuni, huenda vikosi vya Ukraine vikafanikiwa kuchukua tena udhibiti wa mji huo. Hubanov Pavlo, ambaye ni daktari wa watoto mjini Kharkiv, aliwaambia wanahabari kuwa watu katika eneo hilo wanaendelea kujificha majumbani mwao wakihofia kwenda kazini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  